Politiet, som betragter sagen som meget alvorlig, har kun fået få henvendelser i sagen fra borgere, og det drejer sig ifølge politikommissær Peter Skovbak, som er leder af Efterforskningscenter Frederikshavn, mest om henvendelser om, at folk har hørt skuddene. Ifølge Nordjyllands Politi blev skuddene affyret fra en sølvgrå bil, formentlig en Kia Picanto. I bilen var der mindst to gerningsmænd. Den sølvgrå bil kom kørende ad Kalkværksvej og etageejendommen, hvor kontorlokalet ligger i bunden, drejede bilen til venstre ad Emilievej, og her forsvinder sporene af den. Hvorfor politiet er sikre på, at skuddene er affyret præcis 22.43 og hvordan de kender til bilens rute, ønsker politikommissær Peter Skovbak ikke at udtale sig detaljeret om. - Det er vores efterforskning, som har vist det, siger han. Han bekræfter, at politiet har kigget på videoovervågning fra området, men ønsker ikke at udtale sig nærmere om, hvorvidt det har givet konkrete spor. IT-firma har boet til leje i en årrække I følge TV2 Nords oplysninger er det et IT-firma, som står registreret på adressen på Kalkværksvej, og firmaet driver flere hjemmesider med annoncer med salg af blandt andet biler, motorcykler og maskiner. Ejendommen ejes af Frederikshavn Boligforening, og her oplyser boligforeningens direktør Claus Thomsen, at kontorlokalet har været udlejet til IT-firmaet igennem flere år. - Det er første gang, at der er sket noget, og det er ikke et generelt problem, siger Claus Thomsen, som er direktør i Frederikshavn Boligforening. Gennem den nu ødelagte rude til det lille kontorlokale kan man se, at der står et skrivebord og en kontorstol, ligesom der er en reol med mapper, og ifølge politiet har kontoret ikke været i brug i et stykke tid. Peter Skovbak bekræfter, at politiet har været i kontakt med ejeren af it-firmaet. Politiet: Ingen grund til at føle sig utrygge Nordjyllands Politi er fortsat interesseret i henvendelser i sagen, og vil meget gerne høre fra folk, som eventuelt har set bilen med gerningsmændene i området ved Kalkværksvej tirsdag aften. Politikommissær Peter Skovbak siger, at man ikke på nuværende tidspunkt har et brugbart signalement af gerningsmændene, men at politiet er sikre på, at der var mindst to gerningsmænd, og ifølge politikommisæren flygtede de alle fra stedet i bilen. Han understreger, at der ikke er grund til, at folk i al almindelighed i Frederikshavn skal føle sig utrygge på baggrund af skuddramaet tirsdag aften.

Opsummering:
Tirsdag aften klokken 22.43 blev der skudt seks gange mod glaspartiet i et kontorlokale på Kalkværksvej i Frederikshavn. Hvorfor der skulle skydes mod kontoret er fortsat uvist for Nordjyllands Politi.